**8. A feladat az olasz fasizmus kialakulásának folyamatát mutatja be az eszmei hatások tükrében.**

**Oldja meg** a feladatokat a források és az ismeretei segítségével! (Elemenként 1 pont.)

„A tömeg mindenekelőtt mennyiség. A tömeg statikus, a kisebbségek dinamikusak […] Számomra a probléma a következő: arról van szó, hogy a polgári kisebbségre rákényszerítsünk egy szocialista és forradalmi kisebbséget. Alapjában véve egy kisebbség kormányoz bennünket […] Létre kell hoznunk a proletariátus kebelében egy eléggé számos, eléggé tudatos, eléggé merész kisebbséget. Az óriási tömeg követni fogja ezt, és aláveti magát neki.” (*Mussolini előadása, 1914)*

„Az olasz állampolgárok (és nem csupán a proletároknak nevezettek) anyagi és szellemi felemelkedését és népünk nagyságát akarjuk a világban. Ami az eszközöket illeti, nincsenek előítéleteink [...] Az első: visszavezetni a tömegeket az államhoz, a második: **a termelés maximumának közös talaján összebékíteni a tőkét és a munkát**.” (*Mussolini beszéde, 1919)*

„A fasizmus nemcsak a szocializmussal, de a demokratikus ideológia egész rendszerével felveszi a harcot […] A fasizmus nem fogadja el, hogy egy többség egyszerűen csak azért irányíthasson egy emberi társadalmat, mert többségben van […] A fasizmus alapját államfelfogása képezi. A fasizmus szerint az állam abszolút, amihez képest az egyének vagy csoportok relatívak.” (*Mussolini: Fasiszta doktrínák, 1932)*

**a) Melyik évben történt a fasiszta hatalomátvétel Olaszországban? ..........................................**

**b) Milyen eszme alapján fejti ki a gondolatait Mussolini 1914-ben? .........................................**

**c) Hogyan nevezzük a félkövérrel kiemelt rész gondolata alapján működő államot?**

**......................................................................................................................................................**

**Az olasz fasiszta állam nem utasítja el az együttműködést eszmei szempontokra hivatkozva az 1930-as években.**

**d) Bizonyítsa vagy cáfolja indoklással a fenti mondatot az ismereteire támaszkodva!**

***Ne a nácizmussal történő együttműködéssel érveljen!***

**......................................................................................................................................................**

**......................................................................................................................................................**

**......................................................................................................................................................**

**Megoldás**

8. **Az olasz fasizmus.**(Elemenként 1 pont, összesen 4 pont.)

a)1922

b) szocialista *vagy* kommunista

c) korporatív állam

d) Nem utasítja el az együttműködést az olasz állam eszmei alapon. (*Állást kell foglalnia a vizsgázónak.)*Konkordátumot *vagy* megegyezést köt a katolikus egyházzal,*vagy* a katolikus vallás államvallás lesz *vagy* felvette a diplomáciai kapcsolatot Olaszország a Szovjetunióval.

*Minden más, tartalmilag helyes válasz elfogadható.*

*Pontmegosztás nincs: állásfoglalás + indoklás = helyes érvelés. A sorrend mindegy.*